《包山歌》
清代·宋祖昱

山中有人别东越，千丈悬愁绿玉发。朝披笠泽云，夜卧松陵月。

吴江净如匹练明，一片桃花卷春雪。飘飖白鹤氅，独立包山阳。

具区三万六千顷，微风不动青茫茫。缥缈峰头日初出，洞庭金光穿石室。

楼台照耀烟霏开，玉字金书总相失。微闻山隐居，窃往探灵墟。

天地大文实磊砢，非时持此将焉如。西施蛾眉难效颦，年年歌舞吴宫春。

鸱夷一舸载之去，五湖烟波愁杀人。

作者简介：宋祖昱，字斌贻，号西洲，会稽人。诸生。有《西洲类稿》。